Giampiero Boniperti

Ël geòmetra sivalié Giampiero Boniperti (Barengh, 4 luj dël 1928) a l'é stàit un fotbaleur, dirigent ësportiv e polìtich piemontèis. Dòp che a l'é stàit pressident ëd la Juventus për vàire ani, tra 'l 1994 e 'l 1999 a l'é stàit diputà al parlament europengh.

 Cariera 

Ij tifos ëd la Juve a l'avìo daje lë stranòm ëd Marisa për la parura e 'l color dij sò cavèj. Chiel a l'ha giugà tuta la vita con la maja bianca e nèira an dësbutand ant ël campionà 1946-47 con ël ròl d'atacant e an marcand 5 grije an nomach 6 partìe.

Dventà da sùbit titolar, l'ann dòp a l'ha giugà tute le partìe e a l'ha vagnà la classificassion dij marcador con 27 grije an sorpassand un campion coma Valentino Mazzola dël Turin.

Dël 1949-50 la Juventus a l'ha vagnà lë scudèt e chiel a continua a marché un baron ëd grije: a l'ha già passà le 100 grije anans dij 24 ani e ant la stason 1951-52 a l'ha vagnà për la sgonda vira la classificassion dij marcador.

Dël 1957-58 Boniperti a l'ha vagnà con la Juve ël tìtol ëd la prima stèila, e da cola época a l'ha ancaminà a giughé an sla fassa an fasend un terno d'atach fiamengh ansema a John Charles e Omar Sivori.

Quand a l'avìa 33 ani Boniperti a l'ha chità 'l fótbal giugà dòp un quart e un quint pòst con la Juventus.

Con la maja bianca e nèira a l'ha giugà 462 partìe (444 an Serie A, 13 an Copa Italia e 5 an Euròpa) an fasend 182 grije (178 an A, 1 an Copa Italia e 3 ant la Copa Latin-a).
Soa ùltima partìa a l'é stàita cola dël 10 ëd giugn dël 1961, contra l'Inter dij matòt butà an camp dal pressident Angelo Moratti për protesté contra le decision ëd la Lega Calcio italian-a. Cola-lì a l'é 'dcò stàita la prima partìa ëd Sandro Mazzola.

 L'echip nassional 
Al 9 ëd novèmber dël 1947 a l'ha giugà soa prima partìa con la selession italian-a, coma arserva ëd Guglielmo Gabetto, ant la dërota për 5 a 1 contra l'Àustria.

Con la selession italian-a a l'ha giugà 38 partìe an marcand 8 grije e an dventand capitani dal 1952.
A l'ha chità la selession dël 1960.

Pressident

Quand a l'é artirasse, la Juventus a l'ha ciamalo për deje un ròl da dirigent anans e da pressident peui. Ancora ancheuj a l'é 'l pressident onorari dla società.

 Palmarès 
Campionà italian: 5
Juventus: 1949-1950, 1951-1952, 1957-1958, 1959-1960, 1960-1961 
Copa Italia: 2
Juventus: 1958-1959, 1959-1960 
Marcador dla Serie A italian-a: 1, 1947-48 (27 grije)

L'atività polìtica

Dël 1994 a l'ha partecipà a j'elession europenghe e a l'é stàit elegiù diputà europengh për Forza Italia. 

Boniperti, Giampiero
Boniperti, Giampiero
Boniperti, Giampiero